Aveţi nemulţumiri la adresa vreunei bănci şi nu vreţi să pierdeţi timpul în instanţă? Puteţi apela la mediatorii Centrului de Soluționare Alternativă a Litigiilor în domeniul bancar, organizaţie înfiinţată la cererea Comisiei Europene. Serviciile sunt gratuite, nu aveţi nevoie de avocat, iar soluţia este rapidă.

Două luni a durat rezolvarea cazului unui bucureştean cu credit în franci, care avea pe rol mai multe procese împotriva băncii. Negocierile i-au adus reclamantului o rată lunară cu 37% mai mică, de la 3.800 de lei la 2.400 de lei.

Este al patrulea client care cere amânarea unui termen al procesului pentru a încerca soluționarea amiabilă.

Până acum, 400 de persoane au apelat la Centrul de mediere, iar 100 de dosare au fost rezolvate prin conciliere între părţi.